“Ek probeer om agter die kap van die byl te kom”: Carla van der Spuy oor Bloed op haar hande (Potgooi) | LAPA Uitgewers
by LAPA Uitgewers on Oct 6th, 2015 Tweet
Hoekom sal die vrou, die moederfiguur, iemand só wreed vermoor? Wat het in haar lewe gebeur wat haar tot moord gedryf het?
Hierdie is vrae wat Carla van der Spuy probeer beantwoord in haar jongste boek, Bloed op haar hande: Vroue agter tralies, wat vanjaar by LAPA verskyn het en ook in Engels beskikbaar is as Blood on Her Hands: Women Behind Bars.
Die skrywer het met Esté Meyer Jansen van Maroela Media gesels oor die vroue waarop haar boek fokus – mesmoordenaars, vroue wat van huurmoordenaars gebruik gemaak het, ‘n prostituut, ‘n kleptomaan en mense wat selle deel met moordenaars.
Jansen wou weet hoekom die skrywer so belang stel in die psige van die moordenaar. “Dis eienaardig, ek kan dit nie verklaar nie, maar as jy eers begin met misdaad en die psige van ‘n misdadiger kan jy nie ophou nie,” het Van der Spuy gesê en bygevoeg dat sy heeltemal “ge-hook” is op televisie-misdaadreekse.
Van der Spuy sê dat die boosdoeners gewone mense is, maar wat haar fassineer is dat daar iewers iets skeef geloop het. “Ek probeer om agter die kap van die byl te kom,” sê sy. Die vroue in haar boek kom omtrent almal van ‘n disfunksionele agtergrond af – hulle is gemolesteer, aangerand of omring deur bendes. Ten spyte daarvan is sy positief: “Ek het ook hoop vir die vroue.”
Pretoria FM het twee gesprekke met Van der Spuy gevoer oor haar boek, wat sy daarmee probeer bereik het, en hoekom sy besluit het om op hierdie spesifieke vroue te fokus.
Die skrywer vertel dat sy eendag vir die kriminoloog Irma Labuschagne gevra het of daar wel ‘n mens agter die misdadiger is, en haar antwoord was, “O ja”. Een groot les wat sy by Labuschagne geleer het, is: “As jy met hulle werk, kan jy nie sê ‘jy’s ‘n monster, sit baie ver van my af, maar vertel my alles omtrent jouself’ nie.”
Carla van der Spuy gesels oor Bloed op haar hande: Vroue agter tralies [ 12:59 ] Play Now | Play in Popup | Download
Carla van der Spuy gesels met Pretoria FM (Deel 1) [ 51:56 ] Play Now | Play in Popup | Download
Carla van der Spuy gesels met Pretoria FM (Deel 2) [ 52:35 ] Play Now | Play in Popup | Download
Laai dit nie? Luister op Pretoria FM (Deel 1)
Laai dit nie? Luister op Pretoria FM (Deel 2)
Romanzalesersblog het met Van der Spuy gesels oor haar boek en al die interessanthede wat sy tydens haar navorsing ontdek het, onder meer dat die vroue agter tralies steeds daarvan hou om romanses te lees. “Ek het vir hulle liefdesverhale deur Chanette Paul, Sophia Kapp en Romanzas geneem. Hulle was in ekstase daaroor,” vertel sy.
Bloed op haar hande: Vroue agter tralies deur Carla van der Spuy
Blood on Her Hands: Women Behind Bars deur Carla van der Spuy
Tags: Afrikaans, Biography, Bloed op haar hande, Blood on Her Hands, Carla Van der Spuy, English, Esté Meyer Jansen, Irma Labuschagne, LAPA, LAPA Uitgewers, Maroela Media, Non-fiction, Podcast, Potgooi, Pretoria FM, Romanzalesersblog, South Africa, Vroue agter tralies, Women Behind Bars
« Nuwe Romanzas: Vriende met voordele, Dierbare diktator, Maskers en Bruid in die Amasone
“Ek het nog baie stories in my kop” – Irma Joubert gesels oor Immer wes »